Pleščejevo ežeras
Pleščejevo ežeras (rus. Плещеево озеро), dar žinomas kaip Pereslavo, Kleščino ir kt. pavadinimais – ežeras Rusijoje, Jaroslavlio srities pietvakariuose. Ilgis šiaurės vakarų-pietryčių kryptimi 9,5 km, plotis iki 6,5 km. Krantai lėkšti, žemi, pelkėti. Gylis siekia 25 m. Rytuose įteka Trubežo upė, o vakaruose išteka Nerlė (Volgos intakas). Užšąla lapkritį, atitirpsta balandį. Žvejojamos seliavos, ešeriai, pūgžliai ir kt. Pietrytiniame Pleščejevo ežero krante įsikūręs Zalesės Pereslavlio miestas. Ežeras įeina į Pleščejevo ežero nacionalinį parką. XVII a. ežere buvo Petro I pastatyta „žaislinių“ laivų armija.